एपीएफ सेमिफाइनलमा
हरि कार्कीले ह्याट्रिकमा सशस्त्र प्रहरीको एपीएफ क्लब दमक गोल्डकप फुटबलको सेमिफाइनलमा पुगेको छ । एपीएफले शुक्रबार मदन भण्डारी स्पोर्ट्स एकेडेमीलाई ३–१ ले हरायो ।
दमक — हरि कार्कीले ह्याट्रिकमा सशस्त्र प्रहरीको एपीएफ क्लब दमक गोल्डकप फुटबलको सेमिफाइनलमा पुगेको छ । एपीएफले शुक्रबार मदन भण्डारी स्पोर्ट्स एकेडेमीलाई ३–१ ले हरायो ।दमक बहुमुखी क्याम्पसको मैदानमा अग्रता एपीएफले नै लिएको थियो । हरिले १० औं मिनेटमै गोल गर्दै एपीएफलाई अग्रता दिलाए । उनले रिबाउन्ड बलमा गोल गरेका थिए । १८ औं मिनेटमा एकेडेमीका म्यापवेल इलोनले गोल गर्दै खेल बराबरीमा ल्याए । उनले एपीएफका गोलकिपर राजु नगरकोटीको हातबाट फुत्किएको बललाई वन टचमार्फत गोल गरेका थिए । हरिले २७ औं मिनेटमा दोस्रो गोल गर्दै एपीएफलाई पुन: अग्रता दिलाए । उनले एक्लो प्रयासमा लगेको बलमा गोल गरेका हुन् ।पहिलो हाफमा २–१ ले अगाडि रहेको एपीएफले दोस्रो हाफमा एक गोल थप्यो । हरिले नै इन्ज्युरी टाइम ह्याट्रिक पूरा गरेका थिए । उनले गोलकिपर विनय श्रेष्ठले पञ्च गरेर जोगाउन खोजेको बल नियन्त्रणमा लिँदै गोल गरे ।पहिलो हाफमै एपीएफ १० खेलाडीमा समेटिएको थियो ।आदित्य चौधरीले २० औं मिनेटमा रातो कार्ड पाएपछि मैदान छाडेका थिए । विपक्षी टोलीका आबालाई लडाएपछि रेफ्रीले आदित्यलाई रातो कार्ड देखाएका थिए । ह्याट्रिककर्ता एपीएफका हरि कार्की म्यान अफ द म्याच घोषित भए । उनले ११ हजार रुपैयाँ प्राप्त गरे ।शनिबार आयोजक दमक ११ र त्रिभुवन आर्मी क्लबबीच प्रतिस्पर्धा हुनेछ । आयोजकले पहिलो खेलमा रूपन्देही ११ लाई पराजित गरेको थियो भने आर्मीले भने सीधै क्वाटरफाइनल खेल्न लागेको हो ।